পোলবা-কাণ্ডে গাড়ির খালাসিকে রবিবার রাত পর্যন্ত গ্রেফতার করতে পারল না পুলিশ। এমনকী, অভিযুক্ত খালাসির পরিচয় নিয়ে পুলিশ এখনও অন্ধকারে। ধৃত গাড়িচালক রঞ্জিত বৈঠাকে এদিন চুঁচুড়া আদালতে তোলা হলে বিচারক পাঁচদিনের পুলিশি হেফাজতের নির্দেশ দিয়েছেন।
দুষ্কৃতীদের হাত থেকে মান বাঁচাতে গত শুক্রবার গাড়ির চাকায় পিষ্ট হয়েছিলেন হুগলির পোলবার সিংহীবাগানের বাসিন্দা জয়ন্তী সোরেন (২০)। পুলিশ সূত্রের খবর, ঘটনার সময়ে খালাসির আসন থেকেই জয়ন্তীর হাত ধরে টানা হয়েছিল। কিন্তু তাকে গ্রেফতার করতে না-পারায় পুলিশের ভূমিকা নিয়ে প্রশ্ন তুলেছেন স্থানীয় বাসিন্দাদের একাংশ। পুলিশ আধিকারিকেরা জানিয়েছেন, রঞ্জিতকে জিজ্ঞাসাবাদ করলেই গাড়ির খালাসির খোঁজ পাওয়া যাবে। তাই তাকে হেফাজতে নেওয়া হয়েছে।
পোলবা এলাকার একাধিক বাসিন্দার দাবি, ইভটিজিং বা মেয়েদের হাত ধরে টানাটানি এলাকার প্রতিদিনের ঘটনা। অধিকাংশ সময়েই মোটরবাইকে করে যাওয়ার সময় মেয়েদের উদ্দেশে কটূক্তি করা হয়। এই ভয়ে সন্ধ্যার পর কার্যত বাড়ি থেকে বেরনো বন্ধ করে দিয়েছেন এলাকার মহিলারা। এক তরুণীর কথায়, ‘‘ভয়ে আমরা বাড়ি থেকে বেরতে পারি না। কোনও কারণে বাড়ির বাইরে গেলে আমাদের পরিবার আতঙ্কে থাকে।’’ নিরাপত্তার অভাবের বিষয়ে হুগলির পুলিশ সুপার প্রবীণ কুমার ত্রিপাঠী বলেন, ‘‘দিল্লি রোড সংলগ্ন প্রত্যেকটি থানাকে সতর্ক করা হয়েছে। বাড়ানো হয়েছে পুলিশি টহলদারি।’’ পুলিশ সূত্রের খবর, গাড়ির পাশাপাশি কিছু কিছু এলাকায় মোটরবাইক টহলদারিরও ব্যবস্থা করা হয়েছে। 
শুক্রবারের ঘটনার প্রতিবাদে এদিন সকাল থেকেই দফায় দফায় অবরোধ করা হয় পোলবা থানা এলাকার দিল্লি রোডের সুগন্ধা মোড়। সকালে পুলিশ সুপারের অফিস ঘেরাও করে বিক্ষোভ দেখায় বিজেপি। পরে দুপুর ১টা নাগাদ সুগন্ধা মোড় অবরোধ করা হয়। ঘণ্টাখানেক পর বিজেপি’র অবরোধ ওঠার পরেই হুগলি জেলার একটি মহিলা সংগঠনের তরফে ফের অবরোধ করা হয় ওই একই জায়গায়। 
জয়ন্তীকে বাঁচাতে গিয়ে আহত হয়েছিলেন তাঁর বান্ধবী পূজা ওঁরাও। হাসপাতালে ভর্তি করানো হয়েছিল তাঁকে। হাসপাতাল সূত্রের খবর, পূজার অবস্থার স্থিতিশীল।
প্রসঙ্গত, শুক্রবার রাতে বাড়ি ফেরার সময়ে চলন্ত গাড়ির মধ্যে থেকেই হাত ধরে টেনে তোলার চেষ্টা করা হয় জয়ন্তীকে। নিজেকে বাঁচাতে গিয়ে ধস্তাধস্তির সময় জয়ন্তী গাড়ির পিছনের চাকার সামনে পড়ে যান। জয়ন্তী পড়ে যেতেই ওড়নাটি গাড়ির সাইলেন্সার পাইপে জড়িয়ে যায়। ওই অবস্থায় প্রায় ১০০ মিটার রাস্তা জয়ন্তীকে টেনে নিয়ে যায় গাড়িটি। একসময় পিছনের চাকার তলায় পিষ্ট হন জয়ন্তী। তাঁকে হাসপাতালে নিয়ে যাওয়া হলে চিকিৎসকেরা মৃত বলে ঘোষণা করেন।